Diari Oficial de la Generalitat Valenciana


Sumari del DOGV 6369, del 05-10-2010 (2010/10628)

INSTRUCCIONS de la Gerència de l'Agència Valenciana de Salut, de 6 de setembre de 2010, que modifiquen les Instruccions de 7 de juny de 2010, per a l'aplicació de l'article nové del Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6369

Data del DOGV
:   05-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10399


Data del document
:   06-09-2010

Organisme emissor
:   Agència Valenciana de Salut

Tipus de document
:   Instrucció

Anàlisi jurídica

 Descriptors 

:   * farmacologia
    * legislació
    * política d'austeritat
    * despeses farmacèutiques
    * medicament

INSTRUCCIONS de la Gerència de l'Agència Valenciana de Salut, de 6 de setembre de 2010, que modifiquen les Instruccions de 7 de juny de 2010, per a l'aplicació de l'article nové del Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic. [2010/10672]  
Les Instruccions de 7 de juny de 2010, de la Secretària Autonòmica de Sanitat, es van dictar amb caràcter d'urgència per tal d'aplicar el que preceptuen els reials decrets llei 4 i 8 de 2010 en matèria de reducció del dèficit públic. La finalitat última de les normes esmentades era establir mesures de racionalització i control de la despesa sanitària que possibilitaren, en l'àmbit farmacèutic, una reducció immediata de la despesa pública a través de descomptes i revisió de preus dels productes farmacèutics.  
En l'àmbit d'aplicació de l'article nové del Reial Decret Llei 8/2010, en el marc de la Comissió Permanent de Farmàcia del Consell Interterritorial del Sistema Nacional de Salut, es va sol·licitar un aclariment jurídic del concepte de preu de compra per les diferents interpretacions sobre la redacció del text articulat, tant per les corporacions i agents afectats en la seua aplicació.  
Ha tingut entrada en l'Agència Valenciana de Salut una nota informativa del Ministeri de Sanitat i Política Social en relació amb la interpretació realitzada per l'Advocacia de l'Estat sobre les compres de medicaments regulades per mitjà de l'article nové del Reial Decret Llei 8/2010. En esta nota no es fa referència a la interpretació jurídica del concepte regulat de «preu de compra» al mateix temps que introduïx, en l'aclariment tercer, elements que s'han de considerar per a la presa de decisions a nivell de les comunitats autònomes.  
A fi de mitigar els efectes negatius derivats de la interpretació de l'article nové de Reial Decret Llei 8/2010, es disposa una modificació de les Instruccions de 7 de juny de 2010 que deixe sense efecte l'apartat 2, Deduccions sobre les compres dels medicaments realitzades pels servicis sanitaris de l'Agència Valenciana de Salut, substituint-lo pel text de la part dispositiva.  
El Consell Interterritorial del Sistema Nacional de Salut pot acordar les condicions generals de planificació, coordinació, contractació, adquisició i subministrament de medicaments i productes sanitaris de les estructures i servicis de titularitat pública integrats en el Sistema Nacional de Salut (article 88.2 de la Llei 29/2006, de 26 de juliol, de garanties i ús racional dels medicaments i productes sanitaris). D'altra banda, la Generalitat té competències exclusives en l'organització, administració i gestió de totes les institucions sanitàries públiques dins del territori de la Comunitat Valenciana, i també l'execució de la legislació de l'Estat sobre productes farmacèutics (article 54 de l'Estatut d'Autonomia).  
A fi de facilitar l'aplicació de les mesures en matèria de prestació farmacèutica i fins que no s'establisquen acords en el marc del Consell Interterritorial del Sistema Nacional de Salut s'establixen les instruccions següents:  
INSTRUCCIONS  
1) Deduccions sobre les compres dels medicaments que fan els servicis sanitaris de l'Agència Valenciana de Salut  
1.1. Les deduccions descrites en esta instrucció inclouen tots els medicaments d'ús humà fabricats industrialment les compres dels quals es formalitzen a càrrec de fons públics de l'Agència Valenciana de Salut a través dels servicis de farmàcia hospitalaris i sociosanitaris i de les estructures d'atenció primària, llevat dels medicaments genèrics, i també els medicaments que es troben afectats per l'aplicació del sistema de preus de referència. Les deduccions s'apliquen als medicaments que, fins i tot estant integrats en el sistema de preus de referència, formen part de conjunts inactius.  
1.2. En totes les compres, fetes a partir de l'1 de juny de 2010, de medicaments d'ús humà fabricats industrialment enumerats en el punt 1.1 i formalitzades a càrrec de fons públics de l'Agència Valenciana de Salut a través dels servicis de farmàcia hospitalaris i sociosanitaris i de les estructures d'atenció primària, s'ha d'aplicar una deducció mínima del 7,5 per cent sobre el preu de venda de laboratori i, en el cas de medicaments òrfens, les deduccions han de ser almenys del 4% del preu de venda de laboratori. Per tal de fer efectiva esta Instrucció:  
a) En els contractes celebrats abans de l'1 de juny de 2010 en els quals el preu de compra no incloga un descompte, almenys, del 7,5% sobre el preu de venda de laboratori (PVL) -i, en el cas de medicaments òrfens, almenys el 4%-, s'han d'iniciar els tràmits per a modificar-los en els termes dits. En els casos en què no puga dur-se a terme la modificació, l'òrgan de contractació ha de valorar si és adequat resoldre el contracte i licitar-lo novament en els termes que preveu l'apartat següent.  
b) Els procediments de contractació tramitats d'acord amb el que preveu la Llei 30/2007, de 30 d'octubre, de Contractes del Sector Públic, a partir de l'1 de juny, no poden consignar un preu de licitació que no incloga un descompte, almenys, del 7,5% sobre el PVL i, en el cas de medicaments òrfens, almenys el 4%.  
c) Les adquisicions fetes a partir de l'1 de juny de 2010 no poden efectuar-se a un preu de compra que no incloga un descompte, almenys, del 7,5% sobre el PVL i, en el cas de medicaments òrfens, almenys del 4%.  
1.3. Davant d'una negativa de subministrament de medicaments per part d'un laboratori farmacèutic s'han d'adoptar les mesures següents:  
a) Comunicar a la Direcció General de Farmàcia i Productes Sanitaris de l'Agència Valenciana de Salut els fets i la possibilitat d'optar per una alternativa terapèutica.  
b) Si hi ha una alternativa terapèutica, una vegada consensuat amb el facultatiu prescriptor, s'ha d'adquirir el medicament.  
c) La Conselleria de Sanitat ha d'aplicar la Llei 1/2008, de 17 d'abril, de Garanties de Subministrament de Medicaments de la Generalitat Valenciana, que, en l'article 3.1.e, a fi d'evitar problemes greus de subministrament o situacions de desabastiment, pot declarar la situació de subministrament insuficient d'un o més medicaments, quan almenys tres hospitals o deu centres d'atenció primària de més d'un departament comuniquen el desabastiment d'un medicament, després d'haver-lo sol·licitat durant més d'una setmana, i també les faltes i sancions derivades de l'aplicació d'esta llei.  
1.4. L'abonament de comandes que es facen amb un preu de compra diferent del previst en els contractes corresponents, formalitzats abans de l'1 de juny de 2010, per l'aplicació d'estes normes, s'ha de compensar a través d'abonaments singulars, si ho sol·liciten abans les empreses i i ho certifica l'òrgan competent. La compensació dita no es fa en el cas de comandes fetes per contractes no formalitzats d'acord amb el que preveu el capítol II del títol I del llibre I de la Llei de Contractes del Sector Públic.  
València, 6 de setembre de 2010.- El director gerent de l'Agència Valenciana de Salut: Luis Rosado Bretón.